
A digitális megosztottság problémaköre a tanyasi életmódból fakadó hátrányok kontextusában. Kiszélesített hozzáférési lehetőségek Zákányszéken.

Az Internet-kultúra és a számítógépes írástudás rohamos fejlődésének köszönhetően jelenleg a Digitális- kultúra virágkorát éljük, ám a társadalom bizonyos rétegei nem részesülnek az ebből fakadó előnyökből, ennek megfelelően a tanyasi népesség tekinthető a leghátrányosabb célcsoportnak, amely a magyar törvényalkotásból is kiszorul és az EU figyelmét sem kelti fel. Választásom nem véletlen esett Zákányszékre, hiszen itt élő tanyasi lakosként magam is nap mint nap szembesülök a helyiek problémáival. Fontosnak tartom, hogy a tanya fejlesztési lehetőségként is megjelenjen, ne csak a tanyavilágban felmerülő társadalmi és szociális problémák jelentsék a kutatások magját.
Dolgozatomban arra teszek kísérletet, hogy újfajta szemszögből, a digitális írástudatlanság problémakörét vizsgálva sorakoztassak fel megoldási konstrukciókat. Próbálom ismertetni, miként lehet az internet adta lehetőségek révén hozzájárulni a társadalmi tőke növeléséhez, egy olyan településen, ahol a lakosok legnagyobb hányada külterületen él. Úgy vélem a hálózati kultúra megjelenése fontos mérföldkő lehet az itt élők életminőségének javításában, hiszen az információs technológia egyik legígéretesebb aspektusa az, hogy áthidalja a térbeli távolságokat, ami a tanyasi életmódból fakadó legnagyobb hátrány. Az alapszolgáltatásokhoz való hozzáférés elősegítése céljából létrehozott tanyagondnoki rendszer továbbfejlesztésére is javaslatot teszek, valamit a véleményem szerint kudarcot vallott Teleház-mozgalmak bemutatása mellett, az internet adta kiszélesített hozzáférési lehetőségeket sorakoztatom fel a probléma abszolválásának lehetséges módjaként, első beavatkozási pontként a távmunkát kiemelve. Tekintve az internet adta lehetőségek széles tárházát, ezt követően felvázolásra kerül még néhány opció a teljesség igénye nélkül, mint az e-learning, videokonferenciás tanácsadás, e-ügyintézés, illetve az ezek megvalósításához szükséges infrastruktúra.
Szükségesnek tartom szemléltetni azt is, hogyan lehet az innovációt beépíteni a tradicionális világba, az emberek mindennapjaiba. Mindezen lehetőségek megvalósítása azt a társadalmi tőkét eredményezné, amely hozzájárul ahhoz, hogy a lakosság marginalizálódott rétegei beágyazódhatnának az információs társadalomba.




